ประกันปิดเสี่ยงกองทุนหมู่บ้าน
กองทุนหมู่บ้านฯ จับมือ คปภ.บริษัทประกัน ออกแบบประกันใหม่ คุ้มครองเงินกู้ไม่ให้สูญ
21 ต.ค. 2558

กองทุนหมู่บ้านฯ จับมือ คปภ.บริษัทประกัน ออกแบบประกันใหม่ คุ้มครองเงินกู้ไม่ให้สูญ
นายจรัญ สอนสวัสดิ์ ผู้ช่วยเลขาธิการสายส่งเสริม สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ร่วมกับสำนักงานกองทุนหมู่บ้านและชุมชนเมืองแห่งชาติ สมาคมประกันชีวิตไทย และสมาคมประกันวินาศภัยไทย เพื่อเตรียมออกแบบประกันภัยใหม่สำหรับสมาชิกกองทุนหมู่บ้านโดยเฉพาะ เน้นค่าเบี้ยต่ำเพื่อให้ประชาชนเข้าถึงได้ง่าย 
“ขณะนี้ได้มีการเตรียมการจัดตั้งคณะทำงานจัดทำผลิตภัณฑ์ประกันภัยเพื่อสมาชิกกองทุนหมู่บ้านขึ้นมาแล้ว และคาดว่า แบบประกันภัยเพื่อสมาชิกกองทุนหมู่บ้านจะออกมาได้ประมาณปลายปีนี้หรือต้นปีหน้า ซึ่งหากเปรียบเทียบกับแบบประกันอุบัติเหตุส่วนบุคคลทั่วไป ทุนประกัน 2 หมื่นบาทที่ใกล้เคียงกับยอดเงินกู้เริ่มต้น ค่าเบี้ยก็จะไม่เกินปีละ 100 บาท” นายจรัญ กล่าว 
ทั้งนี้ ในปัจจุบันมีกองทุนหมู่บ้านกว่า 7 หมื่นกองทุนทั่วประเทศ และมีสมาชิกกองทุนหมู่บ้านราว 13 ล้านคน โดยรัฐบาลมีนโยบายกระตุ้นเศรษฐกิจในระดับชุมชนและผู้มีรายได้น้อย ซึ่งสมาชิกกองทุนหมู่บ้านเป็นกลุ่มเป้าหมายหลักกลุ่มหนึ่งที่รัฐบาลจะส่งงบประมาณผ่านกองทุนหมู่บ้าน เพื่อให้สมาชิกได้กู้ยืมไปใช้ในการสร้างงาน สร้างอาชีพ
“เมื่อมีการกู้ ก็ต้องมีการชำระคืน ถ้าเกิดสมาชิกกองทุนเสียชีวิตหรือทุพพลภาพ ภาระที่กู้ก็จะตกกับทายาทแทน ขณะเดียวกันกองทุนหมู่บ้านก็ต้องดำเนินการไล่เบี้ยตามกฎหมาย กลายเป็นปัญหาทางสังคมขึ้นมาอีก ดังนั้น คปภ.มองว่าจะทำอย่างไรที่จะให้ทั้งสองฝ่าย สมาชิกกองทุนหมู่บ้านและกองทุนหมู่บ้านได้มีเครื่องมือบริหารความเสี่ยงได้ เป็นแบบประกันที่ให้ความคุ้มครองทั้งแบบรายเดี่ยวหรือแบบกลุ่มเลือกทำได้” นายจรัญ กล่าว
นายจรัญ กล่าวว่า สำหรับแบบประกันดังกล่าวนี้จะคุ้มครองจำนวนเงินกู้ยืม เพื่อช่วยบริหารความเสี่ยงให้กับเงินที่กองทุนปล่อยให้กับสมาชิกกองทุนหมู่บ้าน โดยให้ความคุ้มครองกรณีที่เสียชีวิตจากอุบัติเหตุ หรือเสียชีวิตจากโรคภัยไข้เจ็บ ซึ่ง คปภ.จะนำแบบประกันภัยดังกล่าวเข้าเป็นส่วนหนึ่งของกรมธรรม์ประกันภัยสำหรับรายย่อยหรือไมโครอินชัวรันส์ด้วย
อย่างไรก็ตาม ในทางปฏิบัติเรื่องนี้ถือได้ว่าเป็นเรื่องของนโยบาย ต้องให้สมาคมประกันชีวิตไทย สมาคมประกันวินาศภัยไทย และบริษัทประกันภัยเข้ามาร่วมสนับสนุนโครงการนี้ด้วย แม้เบี้ยประกันภัยจะไม่มาก แต่เป็นโครงการที่ตอบสนองนโยบายของรัฐบาลและเป็นความรับผิดชอบต่อสังคม
นายจรัญ กล่าวว่า สำหรับแบบประกันไมโครอินชัวรันส์ที่มีค่าเบี้ยไม่เกินปีละ 1,000 บาทนั้น ขณะนี้มียอดขายรวมถึงเป้าหมาย 1 ล้านกรมธรรม์แล้ว ส่วนกรมธรรม์ประกันภัย 200 ก็คาดว่าปีนี้จะเติบโต 10% หรือสิ้นปีนี้ทำได้ 1.1 แสนกรมธรรม์